**Balinka Község Önkormányzat Képviselő-testületének**

**17/2015.(IX. 29.) önkormányzati rendelete**

**a nem közművel összegyűjtött háztartási szennyvíz begyűjtésének, elszállításának és ártalmatlanításának rendjéről**

Balinka Község Önkormányzat Képviselő-testülete a vízgazdálkodásról szóló 1995. évi LVII. törvény 45.§ (6) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. és 19. pontjaiban meghatározott feladatkörében eljárva a következőket rendeli el:

1. fejezet

Általános rendelkezések

1.Értelmező rendelkezések

1. § E rendelet alkalmazása szempontjából:
2. begyűjtés: A vízgazdálkodásról szóló 1995. évi LVII. törvény (a továbbiakban: Vgt.) 1. melléklet 38. pontjában meghatározott tevékenység,
3. ingatlan tulajdonos: a Vgt. 44/B. §-ában meghatározott természetes, vagy jogi személy,
4. közszolgáltatás: a Vgt 44/C.§ (1) bekezdésében meghatározott szolgáltatás,
5. Közszolgáltatási díj: az ingatlantulajdonos által a közszolgáltatás igénybe vételéért a közszolgáltatónak fizetendő – az önkormányzat által megállapított – ellenérték.
6. közszolgáltató: Balinka Község Önkormányzata közigazgatási területén a nem közművel összegyűjtött háztartási szennyvíz begyűjtésével kapcsolatos helyi közszolgáltatás ellátására kizárólagosan feljogosított szolgáltató,
7. nem használt ingatlan: az az ingatlan, amelyben a közműves ivóvízellátást nem veszik igénybe és sem lakóhelyül, sem tartózkodási helyül senki számára nem szolgál,
8. nem közművel összegyűjtött háztartási szennyvíz: a Vgt. 1. melléklet 37. pontjában meghatározott szennyvíz.
9. A közszolgáltatás tartalma, a közszolgáltatási terület

2.§ A közszolgáltatás tartalma kiterjed

 a) a nem közművel összegyűjtött háztartási szennyvíz begyűjtésére és

 b) a nem közművel összegyűjtött háztartási szennyvíz ártalmatlanítására

3.§ A közszolgáltatás területe megegyezik az önkormányzat közigazgatási területével.

1. A közszolgáltató megnevezése, működési területének határai, az ártalmatlanítási hely

4.§ (1) Az önkormányzat Vgt. 4. §.(2) bekezdésének d) pontjában foglaltak szerint – a vízgazdálkodási tevékenységek, mint közfeladatok közszolgáltatások körében – köteles gondoskodni a településen található szennyvízbekötés nélküli ingatlanok esetében a nem közművel összegyűjtött háztartási szennyvíz begyűjtésének szervezéséről és ellenőrzéséről.

(2) A közszolgáltatási tevékenységet a Pataki Lajos Csákberény, Petőfi u. 32. szám alatti egyéni vállalkozó, mint közszolgáltató jogosult és köteles ellátni.

(3) A (2) bekezdésben meghatározott közszolgáltató alvállalkozót igénybe vehet, azonban az alvállalkozó tevékenységéért felelőssége teljeskörű.

 5.§ A közszolgáltató tevékenysége során nem közművel összegyűjtött háztartási szennyvizet kizárólag az általa üzemeltetett Mór Város Önkormányzat tulajdonában lévő a FEJÉRVÍZ ZRT által üzemeltetett Mór, Nagyvelegi út 1073/1 hrsz. szám alatti szennyvízfogadó műtárgyában helyezheti el.

1. fejezet

A nem közművel összegyűjtött háztartási szennyvízkezelési közszolgáltatás helyi rendje

1. A közszolgáltatás ellátásának rendje, módja, időtartama

 6.§ Ha a nem közművel összegyűjtött háztartási szennyvíz közcsatornában történő elhelyezése nem biztosított, a keletkező nem közművel összegyűjtött háztartási szennyvíz megfelelő gyűjtését, rendszeres elszállítását, annak begyűjtésére feljogosított közszolgáltatónak történő átadását az ingatlantulajdonos köteles biztosítani, amely a közszolgáltatás útján, e rendeletben foglaltak szerint történik.

7.§ A közszolgáltatás ellátása a közszolgáltató és az önkormányzat között létrejött, és írásban rögzített, legfeljebb 10 évre szóló közszolgáltatási szerződés alapján történik.

1. A közszolgáltatás igénybe vételének módja és feltételei

8.§ (1) A közszolgáltató tevékenységét a közszolgáltatás igénybe vételére kötelezett ingatlan tulajdonos igénybejelentését követően, az ingatlan tulajdonossal történt előzetesen egyeztetett időpontban végzi.

(2) Az ingatlan tulajdonos és a közszolgáltató közötti jogviszonyt a közszolgáltatás igénybe vételének ténye hozza létre.

9.§ A közszolgáltató a közszolgáltatásra vonatkozó igénybejelentéseket, panaszokat és észrevételeket –a helyben szokásos módon közzétett – telefonszámon köteles a közszolgáltatási szerződésben foglaltak szerint fogadni.

1. A közszolgáltató jogai és kötelezettségei

10.§ (1) A közszolgáltató a nem közművel összegyűjtött háztartási szennyvizet kizárólag erre a célra engedélyezett, zárt rendszerű, gépi üzemeltetésű, csepegés és szóródás mentes, bűz- és szaghatást kizáró olyan járművel és oly módon végezheti, hogy az teljes mértékben megfeleljen a mindenkor érvényes szakmai előírásoknak. Az eszközön a közszolgáltató jelzését, nevét, címét jól olvashatóan fel kell tüntetni.

(2) A közszolgáltató köteles a nem közművel összegyűjtött háztartási szennyvizet az igénybejelentést követő 3 munkanapon belül összegyűjteni és elszállítani.

(3) A közszolgáltató az átvételt követően gondoskodik a nem közművel összegyűjtött háztartási szennyvíz szennyvízfogadó műtárgyba történő elhelyezéséről.

(4) A közszolgáltató által készítendő éves részletes költségelszámolásra a Vgt.44/H.§ (1) bekezdése, a közszolgáltatásra vonatkozó jogszabályi előírások tekintetében a Vgt. 44/F. § (3) bekezdése és a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013.(XI.29.) Korm. rendelet (továbbiakban: Korm. rend.) az irányadó.

(5) A közszolgáltatónak rendelkeznie kell ügyfélszolgálati és ügyeleti feladatokat ellátó szervezettel és a közszolgáltatás ellátásához kapcsolódó nyilvántartási rendszerrel.

(6) A közszolgáltató köteles a közszolgáltatás teljesítéséhez szükséges mennyiségű és minőségű járművel, géppel, eszközzel, berendezéssel (tárgyi feltételek) rendelkezni, továbbá a szükséges létszámú és képzettségű szakembert (személyi feltételek) alkalmazni.

7. Az ingatlan tulajdonos jogai és kötelezettségei

11.§ (1) Az ingatlan tulajdonos köteles az ingatlanán keletkezett, vagy onnan származó közüzemi csatornahálózatba, más módon befogadóba, vagy szennyvíz tisztítóba nem vezetett, nem közművel összegyűjtött háztartási szennyvizet - külön jogszabályban meghatározott műszaki és közegészségügyi előírások, illetve az ingatlan tulajdonosára vonatkozó hatósági előírások szerint - gyűjteni és a nem közművel összegyűjtött háztartási szennyvízre vonatkozó közszolgáltatást évente legalább egy alkalommal igénybe venni, mely átadás a közszolgáltatás e rendeletben meghatározottak szerint.

(2) Az ingatlan tulajdonos mentesül a közszolgáltatás igénybe vételére vonatkozó kötelezettsége alól, ha a nem használt, vagy beépítetlen ingatlanán háztartási szennyvíz nem keletkezik és ennek tényét írásban bejelenti az önkormányzatnak és a közszolgáltatónak.

(3) Az ingatlan tulajdonos köteles a háztartási szennyvíz gyűjtése során megfelelő gondossággal eljárni annak érdekében, hogy az mások életét, testi épségét, egészségét, és jó közérzetét ne veszélyeztesse, a község környezetét ne szennyezze, a növény és állatvilágot ne károsítsa, a közrendet és közbiztonságot nem zavarja.

(4) Az ingatlan tulajdonos a közszolgáltatás igénybe vételét követően köteles a közszolgáltatás ellenértékét az e rendeletben meghatározott módon megfizetni.

(5) Az ingatlan tulajdonos köteles biztosítani a közszolgáltatás ellátásának feltételeit, különös tekintettel a gyűjtőhely megközelíthetőségét a közszolgáltató szállító járműve számára.

8. A közszolgáltatási szerződés tartalmi elemei

12.§ (1) A közszolgáltatási szerződés megkötésekor a szerződés tartalmi elemeire a Vgt.IX/A. fejezete és a Korm. rend. 5. alcím rendelkezései az irányadók.

(2) A közszolgáltatási szerződés (1) bekezdés szerinti tartalmát az e rendeletben foglaltaknak megfelelően kell meghatározni.

1. Az ingatlan tulajdonost terhelő díjfizetési kötelezettség, a díj mértéke, megfizetésének rendje

„13.§ (1)[[1]](#footnote-2) A nem közművel összegyűjtött háztartási szennyvíz begyűjtésére és ártalmatlanítására vonatkozó közszolgáltatás díja kéttényezős díjként kerül megállapításra, amely alapdíjból és ürítési díjból áll.”

(2) A díj megállapításakor a Vgt. 44/D. §-a és a Korm. rend. 8. alcímének szabályai szerint kell eljárni.

14. § (1) A nem közművel összegyűjtött háztartási szennyvíz begyűjtésére és ártalmatlanítására vonatkozó közszolgáltatás díját az önkormányzat és a közszolgáltató között létrejött közszolgáltatási szerződés is tartalmazza.

(2)[[2]](#footnote-3) A nem közművel összeggyűjtött háztartási szennyvíz begyűjtése és ártalmatlanítása után az ingatlantulajdonos által fizetendő alapdíj 1.186,- Ft/m3, ürítési díj 1.491,- Ft/m3. A díjak az Áfát nem tartalmazzák.”

15.§ (1) Az ingatlan tulajdonos a közszolgáltatási díjat a közszolgáltatás igénybe vételét követően, a közszolgáltató által kiállított számla ellenében köteles megfizetni. A díj megfizetésének módját, határidejét a számla tartalmazza.

(2) Az ingatlan tulajdonos az (1) bekezdésben meghatározott számla tartalma tekintetében a közszolgáltatónál kifogást emelhet, aki az írásban benyújtott kifogást 30 napon belül kivizsgálja és arra érdemben írásban válaszol. Amennyiben a közszolgáltató a kifogást jogosnak ítéli meg, a sérelmet 15 napon belül orvosolja.

16.§ A közszolgáltatással kapcsolatos díjhátralékok behajtásának rendjére a Vgt. 44/E.§-a az irányadó.

17.§ A közszolgáltató a 2015. évet követő évekre a díjváltoztatás jogát fenntartja, kezdeményezésére az általa november 10-ig benyújtott díjkalkuláció alapján az önkormányzat az alkalmazásra kerülő közszolgáltatási díjról a közszolgáltatót legkésőbb december 27-ig a rendelet megküldésével tájékoztatja.

18. § Az önkormányzat a közszolgáltatás igénybe vételéhez kedvezményt nem biztosít.

1. A közszolgáltatással összefüggő személyes adatok kezelésére vonatkozó rendelkezések

19.§ (1) A közszolgáltató a közszolgáltatás biztosítása, valamint a közszolgáltatási díj beszedése, illetve behajtása érdekében a közszolgáltatás igénybe vételére kötelezett ingatlan tulajdonosokról nyilvántartást vezet.

(2) A nyilvántartás adatköre a személyazonosító adatokra, a lakcímre, valamint az igénybe vett közszolgáltatás tartalmára terjed ki.

(3) A közszolgáltató köteles az adatkezelés során az információs önrendelkezési jogról és az információ szabadságról szóló törvény rendelkezéseit, valamint az adatvédelmi szabályzatában meghatározott előírásokat betartani.

(4) A közszolgáltató az ingatlantulajdonos adatait a közszolgáltatás igénybevételére való kötelezettség fennállásáig, illetve ha az megszűnt, addig, amíg a közszolgáltatási díj megfizetésre nem kerül, hátralék esetén a hátralék fennállásáig kezelheti.

(5) Az ingatlan tulajdonos a közszolgáltató hivatalos helyiségében, ügyfélfogadási időben, személyazonosságának igazolását követően korlátozás nélkül megismerheti a közszolgáltató által nyilvántartott személyes adatait.

11. A közterület tisztántartása

20.§ Az ingatlan tulajdonos és a közszolgáltató köteles a települési szilárd és folyékony hulladékkal kapcsolatos közegészségügyi követelményekről szóló 16/2002.(IV.10.) EÜM rendeletben foglalt előírásokat betartani.

III. fejezet

Záró rendelkezések

21.§ Ez a rendelet 2015. október 1-én lép hatályba.

22.§ Hatályát veszti Balinka Község Önkormányzat Képviselő-testületének a nem közművel összegyűjtött háztartási szennyvízzel kapcsolatos kötelező közszolgáltatásról szóló 4/2015.(III.25.) önkormányzati rendelete.

Wéninger László FidrichTamásné

polgármester jegyző

A rendelet kihirdetésre került: 2015. szeptember 29. napján.

 Fidrich Tamásné

 jegyző

Egységes szerkezetbe foglalva 2017. július 12. Fidrich Tamásné

 jegyző

1. Módosította a 10/2017.(VII.12.) önkormányzati rendelet. Hatályos 2017. július 15-től. [↑](#footnote-ref-2)
2. Módosította a 10/2017.(VII.12.) önkormányzati rendelet. Hatályos 2017. július 15-től. [↑](#footnote-ref-3)